Tiener word stadig wakker ná ongelukSteyn Steenberg in die hospitaal. (Foto: Verskaf) Steyn Steenberg (16) is besig om stadig maar seker wakker te word van die verdowing waaronder hy die afgelope week geplaas is nadat hy verlede Sondag in ŉ ernstige motorfietsongeluk was. “Ons verlang só na hom. In dié stadium oorskadu dit die traumatiese nuus wat ons hom gaan moet meedeel as hy [heeltemal] wakker is,” het Jacques, Steyn se pa, Vrydag aan Maroela Media gesê. Jacques verduidelik dat Steyn sy oë nog net op skrefies oopmaak waar hy in die waakeenheid van die Netcare Unitas-hospitaal in Centurion behandel word. Hy weet vermoedelik in dié stadium nog nie dat sy been geamputeer is nie, hoewel sy ouers hom vanoggend van sy been vertel het. Steyn is ook nog steeds aan ŉ ventilator gekoppel en kommunikeer deur sy kop te knik of te skud. Jacques meen dit is wel duidelik dat hy kan hoor en verstaan wanneer iemand met hom praat, maar of hy enigiets later, wanneer hy heeltemal wakker is, gaan onthou, is ŉ ander storie. “Ons het hom vertel [van sy been], maar hy gaan waarskynlik nie onthou nie en ons sal weer die nuus met hom moet deel,” sê sy pa. Steyn word nog geleidelik van die verdowing gespeen. “Dit is ŉ lang proses. Ons wil almal hê hy moet al regop sit, maar dit werk nie so nie.” Volgens Jacques verminder hospitaalpersoneel sy verdowing elke uur. As alles goed gaan, sal hy na verwagting teen vanaand heeltemal wakker wees. Hy sal wel nog aan die ventilator gekoppel wees totdat hy op sy eie kan asemhaal wat na verwagting eers Maandag sal wees. Steyn Steenberg (Foto: Verskaf) “ŉ Ou het maar gemengde gevoelens. Ons wil hom wakker en by ons hê, maar dan moet jy vir hom van sy been vertel. Vir nou is ons meer opgewonde as wat ons opsien daarteen,” erken hy. Maroela Media het vroeër berig Steyn het op Moedersdag ŉ draai met sy motorfiets gaan ry toe hy sowat ŉ kilometer van sy ouerhuis vermoedelik teen ŉ staalversperring gebots het. Al drie sy hoofslagare in die been is tydens die ongeluk afgesny. Sy beserings was van só ŉ aard dat dokters tussen sy lewe en sy been moes kies, en sy been is gevolglik geamputeer. Dokters het ná die ongeluk aan die Steenbergs gesê as dit nie vir Steyn se jong ouderdom was nie, sou hy nie die ongeluk oorleef het nie.